text: Kæmpekran fjerner rester af flygtningelejr
  12 september 2018 kl. 13.27
  Onsdag tog kæmpekranen livtag med de sidste rester af en teltlejr oprettet til flygtninge i Haderslev. 
  
  Allan Kirk Jensen, chef, Beredskabsstyrelsen Sydjylland, Haderslev : "Flygtningestrømmen er mindre, og der er ikke længere et behov for den, så nu pakker vi den sammen."
  Onsdag rykkede en kæmpekran ind i den midlertidige flygtningelejr i Haderslev. De mange barakker og telte skal væk, da lejren ikke har været brugt siden sommeren 2016.
  - Flygtningestrømmen er mindre, og der er ikke længere et behov for den, så nu pakker vi den sammen, siger Allan Kirk Jensen, chef for Beredskabsstyrelsen Sydjylland.
  Huse op til 400 mænd
  Da flygtninge strømmede til Danmark i 2015, oprettede myndighederne blandt andet teltlejren ved Beredskabsstyrelsen Sydjylland på Vilstrupvej i Haderslev.
  Lejren kunne huse op til 400 mænd i telte og barakker. Tilbage i februar og marts 2016 var der en del uro i lejren, hvor flygtninge blandt andet protesterede over de - efter deres mening - primitive forhold i lejren ved i flere dage at blokere vejen og fortovet ved indgangen til lejren. 
  Bortauktioneres og pakkes væk
  Om ganske kort tid vil ingen kunne se, der har boet en større flok flygtninge på de tidligere fodboldbaner.
  - Barakker og telte går tilbage til det firma, vi har lejet det af, og så pakker vi noget væk og gemmer det til, hvis behovet skulle opstå en anden gang. Noget bliver også bortauktioneret væk, fortæller Allan Kirk Jensen.
  